
REFERAT 

privind aprobarea contractării unei finanţări rambursabile interne/externe în valoare de maxim 50 milioane euro în vederea achiziţionării de tramvaie şi modernizarea depoului
Prin Hotărârea Consiliului Local al Municipiului Timişoara nr. 253/2008, a fost aprobata demararea procedurii de contractarea a unui credit pentru achiziţionarea de tramvaie.
Parcul de tramvaie al Regiei Autonome de Transport Timişoara este alcătuit din tramvaie second-hand, achiziţionate din Germania, a căror durata de serviciu este depăşită, iar prin reparaţiile curente efectuate se prelungeşte durata de serviciu a acestora. Totodată, RAT Timişoara are mari dificultăţi in asigurarea pieselor de schimb si/sau subansamblelor. 
Pe de alta parte, tramvaiele aflate in exploatare nu asigura confortul si siguranţa călătorilor, din punct de vedere al existentei sistemelor de climatizare, supraveghere, informare, in conformitate cu normele europene.

Datorita acestor aspecte mai sus-menţionate, este necesară modernizarea parcului de tramvaie prin achiziţionarea unor tramvaie noi, destinate asigurării transportului public de calatori. Deoarece sumele alocate din bugetul local nu poate acoperi necesarul de finanţare al municipiului, trebuie identificate noi surse de finanţare.
Una dintre metodele utilizate şi de către alte autorităţi publice în vederea atragerii capitalului necesar pentru realizarea obiectivelor de interes local poate fi contractarea unui credit bancar şi rambursarea acestuia în rate egale după expirarea perioadei de tragere.

Pentru a obţine un cost total cât mai redus al împrumutului este necesară o structură pe baza căreia să se obţină o ofertă cât mai bună de la potenţialii finanţatori.

Se remarcă astfel necesitatea identificării unor soluţii pentru ca sarcina obligaţiilor de plată să fie echilibrat distribuită pe perioada următorilor 15-20 de ani şi, în acelaşi timp, să fie asigurată suficientă flexibilitate pentru contractarea altor datorii, în special pentru a asigura cofinanţarea pentru obiectivele ce vor fi susţinute prin fonduri post-aderare de la Uniunea Europeană.
Pentru viitoarea dezvoltare a transportului electric autorităţile publice locale au realizat demersurile legale în vedere atribuirii unui teren Regiei Autonome de Transport Timişoara în zona Stan Vidrighin (Calea Buziaşului) pentru construirea unui depou de tramvaie nou.
Mai mult art. 17 alin. (1) lit. k) din Legea 92/2007 a serviciilor de transport public local prevede că printre atribuţiile consiliului local se numără şi finanţarea sau, după caz, contractarea ori garantarea, în condiţiile legii, a împrumuturilor pentru realizarea programelor de investiţii vizând dezvoltarea şi eficientizarea serviciilor de transport, precum şi înfiinţarea, reabilitarea, dezvoltarea, modernizarea şi extinderea sistemului de transport public local aparţinând patrimoniului unităţilor administrativ-teritoriale.
De asemenea, Banca Europeană de Investiţii, prin scrisoarea indicativă de finanţare înregistrată cu nr. CP2011-311/19.04.2011, a transmis propunerea financiară pentru finanţarea a 50% din valoarea investiţiei.

Faţă de cele de mai sus, se propune iniţierea procedurilor privind contractarea unui împrumut în valoare de maxim 50 milioane euro, pe o perioadă cuprinsă între minim 15 ani şi maxim 20 ani.


În tabelul de mai jos este prezentat serviciul anual al datoriei publice locale şi gradul de îndatorare al municipiului în condiţiile contractării unui credit bancar pe o perioadă de 20 de ani. 

	An
	Serviciul anual al datoriei publice locale (Mii lei)
	Grad de îndatorare (%)

	2011
	60.421,57
	15,37%

	2012
	77.976,93
	19,83%

	2013
	71.065,36
	18,07%

	2014
	49.987,11
	12,71%

	2015
	48.856,15
	12,43%

	2016
	59.060,75
	15,02%

	2017
	48.628,06
	12,37%

	2018
	43.633,08
	11,10%

	2019
	40.283,97
	10,25%

	2020
	36.502,13
	9,28%

	2021
	36.375,28
	9,25%

	2022
	36.130,65
	9,19%

	2023
	35.886,03
	9,13%

	2024
	35.642,89
	9,06%

	2025
	35.396,77
	9,00%

	2026
	33.921,50
	8,63%

	2027
	26.559,58
	6,75%

	2028
	26.460,00
	6,73%

	2029
	26.359,29
	6,70%

	2030
	25.799,57
	6,56%

	2031
	24.378,44
	6,20%


Se poate observa faptul că gradul de îndatorare al Municipiului Timişoara în urma contractării unui împrumut în valoare de maxim 50.000.000 euro se situează cu mult sub pragul de 30% impus de legislaţia în vigoare.
De asemenea, având în vedere Hotărârea Guvernului nr. 9/2007 care conţine obligaţia de a  întocmi hotărârile de consiliu local conform Anexei 1.2.
Pentru realizarea proiectului de investiţii de modernizare a parcului de tramvaie destinate transportului public local din Municipiul Timişoara, pentru asigurarea unei utilizări eficiente a resurselor financiare şi pentru minimizarea costurilor autorităţii publice locale se propune iniţierea unui proiect de hotărâre privind aprobarea contractării unei finanţări rambursabile în valoare de maxim 50.000.000 euro pe o perioadă cuprinsă între 15 şi 20 de ani, pentru implementarea programului investiţional de interes local din Municipiul Timişoara, respectiv pentru achiziţionarea de tramvaie şi modernizarea depoului.

